
Drónnal és szántóföldi géppel kijuttatott fungicidek csőfuzárium elleni hatékonysága mesterségesen fertőzött kukorica kísérletben

Kulcsszavak: Fusarium; fuzáriózis; fungicid; védekezés; permetező drón
A kukorica kórokozói közül a legjelentősebbek hazánkban a Fusarium verticillioides és a Fusarium graminearum fajok. Ezek évjárattól függően gazdaságilag is jelentős terméskiesést okozhatnak, valamint mikotoxinjaikkal szennyezik a termést, ezzel minőségi kárt jelenthetek.
A kísérlet során három, a csőpenészesedéssel szemben eltérő ellenállóságú kukorica hibridet (toleráns, átlagosan fertőződő, fogékony) vizsgáltunk. Fogvájós fertőzési- és talajfelszínre kijuttatott fertőzőanyag provokációs módszerrel mesterségesen fertőztük a hibrideket F. graminearum és F. verticillioides izolátumokkal. Négy növényvédő szert (három szintetikus és egy biológiai) hasonlítottunk össze, ezeket szántóföldi géppel és permetező drónnal juttattuk ki. Kontrollkezelésként a két fuzárium fajjal fertőzött, fungicides kezelés nélküli parcellák- és abszolút kontrollként a természetes csőfertőzés adatait használtuk. A kísérlet helyszíne a HUN-REN ATK Mezőgazdasági Intézet volt Martonvásárban, ahol a vizsgált genotípusokat kéttényezős, háromismétléses, osztott parcellás elrendezésben vetettük el. A szükséges engedélyek beszerzését követően a kezelést a Drone Partner Kft. DJI Agras T30-as permetező drónjával, Andristyák Csaba regisztrált növényvédelmi drónpilóta végezte.
A szintetikus fungicidek mindkét fertőzési mód esetében csökkentették a csőfertőződés mértékét. Mindkét védekezési móddal (szántóföldi gép és permetező drón) kijuttatva hatásosnak bizonyult mind a négy növényvédő szer, a kontrollkezelésekhez képest kisebb volt a csőfertőzés. A két fertőzési módot összehasonlítva, megállapítottuk, hogy mindkettő alkalmas kukoricában provokációs kísérletekhez. A termésmennyiség adatok szerint a FUNG01 növényvédő szer bizonyult a leghatékonyabbnak a vizsgált készítmények közül, mind a két kijuttatási mód esetén. A vizsgált szerek szántóföldi kijuttatáshoz vannak kifejlesztve, ennek megfelelően nem meglepő, hogy a szántőföldi géppel történő kijuttatás hatékonyabbnak bizonyultak, mint a permetező drónos. Egy készítmény (FUNG01) esetében nem tapasztaltunk különbséget a kijuttatási módok hatása között.



